Man skiet glo blaffende hondŉ Man wat glo ŉ blaffende hond geskiet het, het Woensdag in die landdroshof in King William’s Town verskyn. Lucas Merine (34) is Maandag in ŉ huis in Sweetwaters in hegtenis geneem nadat hy glo die hond geskiet en die vuurwapen op die hond se eienaar gerig het, het lt. Siphokazi Mawisa, woordvoerder van die polisie, gesê. “Hy is van poging tot moord, die vuur van ŉ wapen in ŉ munisipale gebied, die rig van ŉ vuurwapen, en die hantering van ŉ vuurwapen terwyl hy onder die invloed van alkohol is, aangekla,” het Mawisa gesê. Merine is borg van R500 toegestaan, maar hy kon dit nie betaal nie. Die saak is tot 6 Februarie uitgestel. Die hond het die voorval oorleef.